રાત્રે બહાર ખુલ્લામાં તારાઓને જોતો જોતો સૂતો. રાત્રિનું આકાશ મને વિશાળ બ્લૅકબોર્ડ જેવું લાગ્યું. એના કાળા પાટિયા ઉપર કોઈકે તારાઓના શ્વેત અક્ષરોમાં કંઈક લખી દીધું છે : હું આ વ્યોમ-વર્ણમાળાને ઉકેલવાની કોશિશ કરું છું પણ એ એટલી તો પ્રાચીન લિપિ છે કે ઉકેલી નથી શકતો. પરંતુ એથી કંઈ ફરક નથી પડતો. ઉકેલવાની આ પ્રક્રિયામાં જ એટલો આનંદ છે કે અન્ય કોઈ આનંદની અપેક્ષા નથી રહેતી. અને આ આકાશી પાઠશાળા-નભશાળા-લાગે છે રાત્રે, જેથી દિવસે લોકો પોતાનું કામકાજ કરીને રાત્રે અહીં આવી શકે. રાત્રિના આ આકાશની બહુ સારી વિદ્યાર્થીની છે નર્મદા. આકાશે જે કંઈ લખ્યું એવું, એ જ ક્ષણે, પોતાની (સ)પાટી ઉપર હૂબહૂ ઉતારી લીધું !